
Alison Roberts

Hans nye sider

Oversatt av Jan Ingar Vik

MINISERIE: ET HJEM FOR VETERINÆREN

 


Bli med til veterinærklinikken i vakre Coogee Beach i Sydney, der det ikke bare er elskede kjæledyr som trenger en trygg havn …Dette er del en i miniserien Et hjem for veterinæren.

Kjære leser.

Hans nye sider er min hundrede kjærlighetsroman og markerer en milepæl i karrieren min, og denne historien er også en passende feiring på mange måter.

For det første er det en legeroman, og reflekterer dermed en verden som alltid har vært en veldig stor del av livet mitt. Historien til Finn og Hazel foregår i veterinærmedisinens verden, og jeg elsker at mine favoritter – hunder og esler – dukker opp her. Historien foregår i Australia og minner meg på den friheten og de mulighetene en karriere som forfatter har gitt meg. Og sist, men ikke minst, er det en stor glede at boken er duo på to bøker og at den andre boken i serien er skrevet av min kjære venninne Marion Lennox, som jeg har kjent i over tjue år.

Jeg håper alltid at dere elsker å lese bøkene mine like mye som jeg elsker å skrive dem, men denne gangen håper jeg virkelig at det er noe spesielt.

Alison


Til hver og en av leserne mine fordi dere gjør

det mulig for meg å arbeide med det jeg elsker.

 

Og til Megan, min fantastiske redaktør,

som fortsetter å inspirere meg til å skrive

så gode fortellinger som mulig.

 

Tusen takk til dere alle. xxx 

Oi …

Hazel Davidson skulle til å gå inn på venterommet på Coogee Beach Dyrehospital og tilkalle den første pasienten til ettermiddagsklinikken da hun bråstoppet. Hun tok et skritt tilbake, og ble stående bak den halvåpne døren.

Hvordan hadde hun klart å glemme at det var onsdag? En av de dagene hun måtte være forsiktig så hun ikke ble fanget på kamera av TV-teamet som gjorde opptak til en ukentlig episode av Ring veterinæren? Eller rettere sagt: Det hadde hett Ring veterinæren i sesong én. Nå, halvveis gjennom sesong tre, var det blitt mer Ring doktor Finn, Australias favorittveterinær – for ikke å snakke om landets mest ettertraktede ungkar. Og kanskje det var derfor hun hadde glemt seg i dag. I det siste hadde det ikke foregått særlig mye filming på denne klinikken fordi alle de kvinnelige beundrerne som samlet seg utenfor begynte å bli et problem.

Kanskje Hazel kunne fange oppmerksomheten til den nye resepsjonisten og få henne til å finne den seksten uker gamle valpen som ventet på sin siste helsesjekk og vaksinasjon, og ta den med inn på konsultasjonsrommet? På den måten kunne Hazel holde seg fullstendig under radaren, noe hun hadde klart å gjøre helt siden den ulykksalige opptredenen hun var blitt overtalt til i sesong én.

*

«Jeg trenger deg, Hazel», hadde Finn sagt, og hvem kunne overhøre en slik bønn når den kom sammen med et smil som alltid fikk henne til å smelte? «Det blir kjempegøy», sa han. Men det ble ikke gøy i det hele tatt.

Kylie, den unge resepsjonisten, så utilslørt beundrende på Finn der han sto og fikk litt sminke i ansiktet og deretter litt hårspray i det flagrende, solblekede håret. Det var ikke første gang Hazel følte seg takknemlig for at barndommen hadde lært henne den selvforsvarsmekanismen som gikk ut på å skjule personlige reaksjoner. Problemet nå var at Kylie ikke kom til å legge merke til henne.

Hazel visste at hun bare kunne gå ut dit og finne pasienten sin selv. Bortsett fra at en av de to kameramennene hadde kameraet godt plantet på skulderen og så ut som han filmet allerede, selv om Finn var i samtale med den personen som antakelig hadde ledelsen, samtidig som han ble sminket. Dessuten var tre eller fire andre opptatt med å rigge opp utstyr. Hun kunne ikke se en søt valp noe sted heller. Fristelsen til å gå tilbake til konsultasjonsrommet i håp om at TV-teamet hadde forsvunnet når hun kom tilbake igjen, var sterk nok til å irritere henne.

Herregud, tenkte Hazel. Dette er latterlig.

Hun løftet haken og gikk inn på venteværelset, bare for å oppdage at ingen  la merke til henne. Alle snudde seg i motsatt retning i nøyaktig samme øyeblikk, da den automatiske glassdøren åpnet seg og de hørte noen rope på hjelp.

«Å nei …» Hazel presset fingrene mot leppene da hun oppdaget hva de stirret på. «Nei, nei, nei …»

Noen kom farende inn på venteværelset med en hund i armene. En middelaldrende kvinne, tydelig engstelig, og med klær som var flekkete av blod.

«Vær så snill … kan noen hjelpe? Den bare løp ut rett foran meg …» Kvinnen hulket. «Det var ingenting jeg kunne gjøre …»

Hazel var allerede halvveis gjennom det store rommet, og enset ikke at det nå var to kameraer rettet mot henne. Hun  tok hunden forsiktig ut av kvinnens armer, men den klynket av smerte og Hazel kunne allerede se at det ene bakbenet var deformert, åpenbart på grunn av et stygt brudd.

«Denne veien …» Finn førte henne mot konsultasjonsrommet sitt med en hånd på skulderen hennes. TV-teamet spredte seg for å rydde vei, men da Hazel skyndte seg forbi, kunne hun føle begeistringen deres. Dette var den slags drama som ikke kunne imiteres. Det ville få seerne til å sitte ytterst på stolkanten, og føre programmets popularitet til himmels.

Men Finn virket like uinteressert i TV-seriens suksess som Hazel, det skulle han ha. Fokuset deres var rettet mot en liten svart hund som nettopp var blitt påkjørt av en bil. En hund som tydeligvis var i sjokk og som klynket av smerte og pustet altfor raskt da de la ham på bordet så varsomt de kunne.

Hazel tok frem stetoskopet, men brukte først litt tid på å legge hånden på hodet til hunden. Han var mest spaniel, etter ørene og den silkemyke pelsen å dømme, og fargen på snuten tydet på at det dreide seg om en godt voksen hund.

«Det går bra, gutten min», sa hun rolig. «Vi skal ta oss godt av deg …»

«Ikke noe halsbånd …» bemerket Finn. «Og han ser litt underernært ut. Sannsynligvis herreløs.» Han strøk hendene forsiktig over kroppen til hunden og lette etter kilden til blødningen i tillegg til eventuelle åpenbare indre skader. «Ingen livstruende blødninger. I hvert fall ikke utvendig. Et par flenger må renses og sys. Magen ser ok ut.»

«Han har altfor rask hjertefrekvens.» Hazel holdt stetoskopet mot den siden av brystet til hunden der slagene var mest fremtredende, mens hun presset fingrene på den andre hånden mot lårpulsåren. «Svak puls. Jeg vil si at blodtrykket er for lavt.»

«Jeg setter inn en IV.» Finn nikket. «Og får i gang litt væsketilførsel.»

«Jeg ordner med noe smertestillende. Vi burde gi ham oksygen også.» Hazel hengte stetoskopet rundt halsen igjen. «Vi kunne trenge et par ekstra hender her. Hvor er Anna?»

«Jeg er her.»

Hazel kikket opp og så dyrepleieren Anna presse seg forbi en kameramann og en lydtekniker, men hun skjøv til side den ubehagelige tanken på at hun ble filmet. Hun var fortsatt altfor bekymret for denne hunden til å tillate noen distraksjoner.

Finn tok opp en barbermaskin, og Anna gikk bort og holdt forbenet til hunden uten å bli bedt om det, mens pelsen ble barbert bort for å gjøre det enklere å finne en blodåre.

Hazel åpnet noen skuffer og fant IV-utstyret som Finn trengte. Hun la det på bordet ved siden av ham før hun hentet medisiner, slanger og oksygen.

«Seks liter oksygen per minutt», sa hun til Finn, som nikket anerkjennende. «Anna, kan du holde slangen så nær snuten hans som mulig mens du roer ham ned?»

Finn førte inn kanylen og løsnet årepressen i løpet av noen sekunder.

«Beklager, bisken», sa han. «Men du kommer til å føle deg bedre snart, det lover jeg.»

Hazel hadde gjort klar et smertestillende opioid som skulle injiseres når Finn hadde fått IV-en på plass med tape. Det føltes som det hadde gått altfor lang tid, men i virkeligheten gikk det bare fem minutter før de alle kunne puste lettet ut. Den skadde hunden slappet tydelig av da smertenivået sank. Han lukket øynene og pesingen avtok, så det virket nesten som om han sov fredelig. Nå kunne de komme i gang med det virkelige arbeidet, som gikk ut på å stabilisere pasienten og eventuelt sette i gang med en akuttoperasjon for å redde det skadde benet.

Finn tok en blodprøve fra IV-linjen og rakte sprøyten til Hazel. «Kan du gjøre en full blodcellestatus og sjekke elektrolytter, er du snill?» sa han. «Og analysere blodprøvene med tanke på lever- og nyrefunksjon, så vi får vite om det er trygt med anestesi. Det bruddet i bakbenet kan komme til å kreve en komplisert operasjon.»

«Ja visst.»

Men Hazel måtte riste litt på hodet da hun snudde seg vekk for å ta med prøven til det lille rommet som med sin toppmoderne analyseteknologi utgjorde et internt laboratorium. Selv om Hazels motvilje mot å være med i det populære TV-showet betydde at de sjelden jobbet med de samme pasientene nå for tiden, så visste han at hun kjente til hva blodprøver betydde i en akuttsituasjon som dette, og hva resultatene ville fortelle dem. Dette var TV-språket hans. Hvor han demonstrerte ekspertisen sin samtidig som han forklarte ting for et publikum som ikke hadde noen medisinsk bakgrunn.

«Jeg kan gjøre det», sa Anna. «Og sørge for at operasjonssalen er klar for dere to?»

Hazel ristet bestemt på hodet. «Jeg har full klinikk», sa hun. «Det kommer til å hope seg opp på venterommet.»

«Nei …» Finn kikket raskt opp fra det stygge bruddet. «Ikke gå. Jeg trenger deg, Hazel.»

Det var ikke noe sjarmerende og overtalende smil denne gangen, men et slikt direkte blikk fra de mørke øynene unnlot likevel aldri å smelte noe i henne.

«Ortopedi som dette ligger like mye i din gate som i min», la han til. «Og jeg vet hvor begavet du er.»

Anna nikket for å støtte ham. «Jeg har ordnet med klinikken», sa hun og tok blodprøven ut av hendene til Hazel. «Nigel er ferdig med operasjonen sin og har overtatt ettermiddagslisten din. Jeg skjønte at Finn kom til å trenge deg. Og selv om folk må vente litt lenger, så forstår de det når det kommer inn et akutt-tilfelle. Hun var halvveis ute av døren nå, og Hazel hadde mistet all mulighet til å flykte.

En del av henne ønsket ikke å gjøre det, uansett. Øynene til hunden var åpne igjen, selv om den lå helt stille på bordet, og den så på henne med store, brune spanieløyne. Finn hadde kanskje spilt på følelsene hennes ved å si at han trengte henne, men denne hunden fortalte om et langt mer reelt behov. Desperat, til og med. Og det føltes som han hadde tillit til at hun holdt seg nær ham. Hun hadde jo lovt å ta seg av ham, ikke sant? Hånden hennes strakte seg ut for å stryke ham over ørene igjen.

«Vi trenger røntgenbilder», sa Finn. «Men jeg tror det kan bli vanskelig å redde dette benet, særlig på en så voksen fyr. Kan du øke den smertestillende dosen, så skal jeg bære ham inn på røntgenrommet slik at vi kan se hva vi egentlig har med å gjøre.»

Tankene til Hazel raste mens hun gjorde klar en ny dose. Hun måtte bli værende nå. For å stå opp for denne hunden. Hva om han virkelig var herreløs, og ingen kunne betale det som kunne ende med å bli en veldig høy regning for medisinsk behandling og rehabilitering? Hva om operasjonen kom til å bli en så stor utfordring at det ville være enklere å bare amputere benet? Eller selve skrekkbildet: noen ville foreslå at det mest fornuftige alternativet var avlivning.

Hazel lukket øynene mens hun trakk pusten langsomt. Hun var plutselig takknemlig for at denne akuttsituasjonen ble filmet. Hun ga faktisk blaffen i hva folk kanskje ville si om henne denne gangen. Hun kunne stille de vanskelige spørsmålene og gjøre det umulig å ta enkle beslutninger for raskt. Hun kunne ikke bare hjelpe til med å redde livet til denne hunden; hun kunne også få en mulighet til å fortelle mange mennesker om den lidenskapen som hadde ført til at hun ble veterinær og hva hun gjorde i fritiden. Hun kunne fortelle dem om dyrereservatet Two Tails oppe i Blue Mountains og – hvem visste? – det kunne til og med føre til sårt trengt økonomisk støtte for stedet, som ble drevet av Kiara, bestevenninnen hennes. Stedet som hun dro til hver gang anledningen bød seg, for å hjelpe til.

En opptreden på en riksdekkende TV-kanal ville være en liten pris å betale for å kunne gjøre noe potensielt mer betydningsfylt enn bare å dukke opp en gang iblant for å hjelpe til med å rengjøre hundegårder eller arbeide sammen med Kiara i den vesle veterinærpraksisen hennes.

Ville det ikke?

*

Dette var fantastisk.

Som i gamle dager, da Hazel begynte å jobbe på Coogee Beach Dyrehospital. Tiden før Ring veterinæren ble en så stor del av livet til Finn, da nesten hver eneste våkne time – og noen da han egentlig burde ha sovet – ble tilbrakt på veterinærklinikken som han hadde lagt både hjerte og sjel i å bygge opp etter at han kom tilbake fra Sydney.

Han gjenkjente den samme lidenskapen i Hazel da han valgte henne til den nye stillingen som fast veterinærkirurg på klinikken, og det var den beste avgjørelsen han noensinne hadde tatt. De suverene referansene hennes hadde ikke vært overdrevne, og de hadde raskt utviklet et uovertruffent partnerskap i operasjonssalen. Men Finn hadde ikke innsett hvor mye han egentlig hadde savnet å jobbe med henne, før de var i gang med å reparere det kompliserte bruddet. Han hadde nesten glemt hvor fingerferdig hun var, hvordan hun kunne fatte kloke, balanserte og viktige avgjørelser i løpet av et kort øyeblikk og … hvordan hun brydde seg.

Han så på henne nå, der hun omhyggelig plukket ut hver minste bit av knust ben fra åpningen som hun hadde skapt for å avdekke det alvorlige benbruddet. Finn var glad for å være assistenten til Hazel mens hun taklet den kinkige oppgaven med å avdekke og deretter reparere et komplisert brudd. Ikke bare likte han å se på det dyktige arbeidet hennes, han visste at hun ved å være så fokusert på oppgaven, glemte at hun ble filmet.

Finn var imidlertid veldig klar over hva mer produsenten ønsket seg, nemlig det som var hovedgrunnen til at programmet var blitt så forbløffende populært. Han snakket lavt til kamerateamet som sto på den andre siden av klinikkens største operasjonsstue.

«Dette er det vi kaller et knusningsbrudd», forklarte han. «Det betyr at benet er brukket på mer enn to steder. Hazel fjerner bitte små benfragmenter som kan skape problemer for hunden senere, og deretter vil hun avgjøre hva som er den beste metoden for stabilisering av bruddet, slik at det kan leges.»

Han rettet litt på lyset slik at det lyseste punktet befant seg over hullet i kledet som dekket pasienten. Han ønsket virkelig å få Hazel til å snakke om hva hun gjorde. Hvis hun likte dette, ville hun kanskje vurdere å delta regelmessig i programmet.

«Hva mener du, Hazel? Ekstern fiksasjon? Eller plater og skruer?»

«Plater og skruer.» Hazel så ikke opp fra arbeidet. «Vi har nok benlengde både distalt og proksimalt i forhold til bruddet,  til de minimum tre skruene i hvert fragment. Det kommer til å bli den mest stabile løsningen.»

Finn smilte til kameraene. Han visste at smilet ikke kunne ses under munnbindet, men det forandret tonen i stemmen hans. Det kunne få seerne til å føle det som om de delte konfidensiell informasjon.

«Som veterinærer har vi det som kalles ʼfemti/femtiʼ-regelen», sa han. «Minst femti prosent av endene på brukne ben må være i kontakt med hverandre. De femti prosentene er et absolutt minimum for at det skal være mulig å lege bruddet. Det må også være stabilt. En skinne eller utvendig gips er den minst stabile metoden. Innsetting av plater og skruer innvendig er det mest stabile. Pluss at det er det beste valget for å opprettholde lengden av et ben hvor det mangler slike biter som dem Hazel fjerner.»

Han stanset, og visste at kameraene ville zoome inn på nyreskålen som Hazel slapp små benfragmenter oppi. Han snakket fortsatt for mye, men han måtte finne en måte å få Hazel til å bli med og forhåpentlig bli kvitt de dårlige minnene hun hadde etter å ha dukket opp i programmet den første og eneste gangen.

Selv nå, godt over et år senere, krympet Finn seg ved tanken. Han var riktignok ikke til stede da en usympatisk kvinne og datteren hennes kom inn med den persiske katten sin, men han hadde hørt alt om hvor misfornøyde de var da Hazel kom for å ønske dem velkommen. Han hadde lest om det også, siden det ble slått stort opp i sosiale medier.

«Nei …» Kvinnen hadde sørget for at alle i det fulle venterommet kunne høre henne. «Som vi sa da vi ringte, så vil vi møte TV-veterinæren. Det er derfor vi har kommet hit helt fra den andre siden av byen.»

«Doktor Davidson er en av TV-veterinærene», opplyste resepsjonisten. «Hun var med i programmet så sent som i forrige uke.»

«Det er den kjekke mannen vi har kommet for å møte.»

Datteren var enda mer brysk. «Det stemmer. Vi vil ikke ha den fete veterinæren.»

Så Hazel hadde kurver på de rette stedene? Og hva så? Som om det gjorde noen forskjell når det gjaldt de utrolige ferdighetene hennes og den fantastiske personligheten? Finn så på Hazel som en av de nærmeste vennene sine, og ble skamfull på hennes vegne.

«Det er kameraet», hadde han sagt til henne. «Alle vet at det legger til masse vekt. Herregud … jeg er sikker på at jeg ser ut som Hulken noen ganger.»

Men Hazel nektet å snakke om det. Og akkurat nå gjorde hun bare jobben sin og snakket ikke i det hele tatt hvis hun kunne unngå det. Hun gjorde en fantastisk jobb, men selv om seerne fikk med seg det, ønsket Finn mer. Han ville at folk skulle respektere henne. Like henne – like mye som han selv gjorde.

«Så … hørte du om mannen som kom inn i resepsjonen mens vi tok røntgenbilder av dette benet? Han som jobber i den brasilianske grillrestauranten?»

Hazel ristet på hodet. «Har vi et to og en halv millimeter drillbor på vognen?»

«Det ligger her. Ved siden av glideskruene.»

«Takk.»

«Denne mannen hørte om ulykken og kom inn for å snakke med Kylie. Han har gitt hunden kjøttrester i en ukes tid nå. Han har prøvd hele tiden å komme nær nok til å få tak i den og bringe den til et omplasseringssenter, men selv om den tar imot maten, løper den alltid av gårde hvis han prøver å røre den.»

«Sier du det?» Denne gangen kikket Hazel opp. «Jeg glemte å spørre da jeg gjorde meg klar til operasjonen … men sjekket Anna om den hadde en mikrochip?»

«Den har ikke det. Men vi bestemte oss likevel for å sette i gang med operasjonen. Som du vet så har vi egne midler til å dekke sporadiske nødsituasjoner som dette.»

Han kunne høre at Hazel trakk pusten raskt. «Jeg vet hvem som kan hjelpe til etter at vi har skrevet ham ut. Jeg har en venninne som jeg har kjent i mange år – helt siden veterinærhøyskolen – hun driver et fantastisk senter for hjemløse dyr oppe i Blue Mountains.»

«Å? Kan de ta seg av en hund som kommer til å trenge intensiv rehabilitering? En gammel hund? Etter tennene og øynene hans å dømme, og alle de grå hårene, så kan han være godt over tolv år gammel. Kanskje fjorten eller femten.

«De kan ta seg av ethvert dyr i nød, men de spesialiserer seg på tilfeller som dette. Hunder eller katter som er for gamle til at få personer ønsker å skaffe dem et nytt hjem, fordi de kanskje ikke kommer til å leve særlig mye lenger og ofte har kostbare helseomsorgsbehov. Slike som veterinærer hele tiden blir bedt om å avlive fordi eierne har dødd, eller havnet på pleiehjem og ikke har noen til å overta kjæledyret sitt.»

Finn nikket. Han hadde fått slike forespørsler selv før i tiden og han hatet det. Men det hadde ikke skjedd i det siste. Var det fordi han var mer involvert i TV-arbeidet  enn i  den daglige jobben på veterinærklinikken, eller hadde Hazel i all stillhet reddet disse dyrene uten at han visste om det?

Han hadde visst hvor mye hun brydde seg om pasientene sine, men beundringen hans for hvor mye hun brydde seg om dyr generelt, hadde nettopp steget mange hakk.

«Og gamle hunder er veldig spesielle», la hun til med en liten brist i stemmen. «Jeg vokste opp sammen med en hund som levde til den var atten år, og han var …» Hazel nølte og så et øyeblikk ut til å ombestemme seg når det gjaldt det hun eventuelt hadde tenkt å avsløre. «Han var grunnen til at jeg bestemte meg for å bli veterinær», fortsatte hun. «Hvordan kan noen i det hele tatt tenke på å avlive dem bare for bekvemmelighetens skyld?»

Jøss … Hazel hadde virkelig livnet til. Øynene hennes gnistret. Finn grep seg i å ville vite hva hun bestemte seg for ikke å si, men det kunne få henne til å trekke seg tilbake igjen, og det ønsket han ikke.

Samtalen avledet henne ikke fra det omhyggelige arbeidet hun gjorde. Finn kunne forestille seg hvilket inntrykk lidenskapen hennes ville gjøre på seerne. Når de hørte på dette, ville ingen finne på å stemple henne som ʼfetʼ. Nei, de ville bruke ord som ʼlidenskapeligʼ og ʼsnillʼ og et ʼhelt fantastisk menneskeʼ. Finn smilte bak munnbindet igjen.

«Fortell meg mer om dette senteret.»

«Det heter Two Tails.» Det hørtes ut som om Hazel også smilte. «Venninnen min og jeg fant på navnet sammen; det henviser også til to fortellinger, ikke sant. Disse dyrene har en trist historie som bringer dem til dyrereservatet, og de får en lykkelig slutt. Det er i hvert fall det vi gjør vårt beste for å oppnå.»

«Vi …?»

«Jeg hjelper til når jeg kan. Det er derfor jeg kjører en upålitelig, gammel varebil i stedet for noe skikkelig.»

«Det er ingen upålitelig, gammel bil. Det er en Morris Minor veteranbil.» Finn smilte direkte til kamera. «Knallrød. Veldig søt.»

Hazel snøftet. «Det som teller er at jeg får plass til et par bur bak i bilen, slik at jeg kan hente en hund eller katt fra en veterinærklinikk eller et omplasseringssenter etter arbeidstid, eller hvis telefonen ringer midt på natten fordi et dyr er i nød et eller annet sted. Ikke det at jeg kan gjøre alt. Vi fikk en oppringning om et esel som ikke hadde fått hovene trimmet på så lang tid at det knapt kunne gå. Men jeg fikk ikke plass til det i bilen, og det er uansett ingen paddock på dyrereservatet.»

Finn laget en medfølende lyd, men han ville ikke avbryte henne. Han hadde aldri hørt Hazel så ivrig etter å snakke om noe som var en del av privatlivet hennes.

«Jeg elsker det senteret», la hun til. «Og jeg har den største beundring for det Kiara driver med. Noen av historiene er hjerteskjærende, men hun gjør sitt absolutt beste hver gang. Selv nå, som det begynner å bli så mye vanskeligere.»

«På hvilken måte, da?»

«Å, du vet …» Hazel hadde satt inn den siste skruen, og undersøkte knokkelen og det omkringliggende vevet før hun begynte å lukke såret. «Økonomiske saker. Det er aldri billig å ta seg av dyr, særlig ikke når de har underliggende helseproblemer.» Hun kikket opp fra arbeidet og lot blikket hvile på det sovende ansiktet med den lyse snuten. «Jeg ville ikke nølt med å ta ham selv hvis jeg kunne, men jeg bor i en kjellerleilighet med altfor mange trappetrinn. Men hvis han ender på Two Tails, kommer jeg til å besøke ham ofte.»

Finn la seg på minnet å snakke med produsenten av serien. De kunne legge inn opplysninger om Two Tails i slutten av denne episoden, og la folk få vite hvordan de kunne gi pengegaver.

Han hadde også en god følelse når det gjaldt operasjonen, og bøyde seg over hunden for å se på resultatet.

«Du har gjort en fantastisk jobb», sa han til Hazel.

«Det gjenstår bare å sy igjen såret og spjelke benet, og ta oss av de andre flengene. Jeg vil gjerne få ham ut av narkose så raskt som mulig.»

Finn fant frem suturer. «Han trenger et navn. Vi kan ikke bare sette ʼGammel Hundʼ på buret hans, kan vi vel?»

«Ben.» Forslaget til Hazel kom så raskt at Finn visste det var betydningsfullt for henne.

«Var det navnet på hunden din?» spurte han forsiktig. «Den som du vokste opp med?»

Hazel kikket ikke opp. «Ja … han var også svart.»

*

Godt over en time senere lå Ben endelig på myke tepper i sykehusavdelingen, under oppsyn av en dyrepleier. TV-teamet pakket sammen utstyret sitt, og venteværelset var tømt for pasienter og eierne deres. Kylie, resepsjonisten, gjorde seg klar til å dra hjem, og Hazel hadde skiftet til vanlige klær.

«Jeg skal bare hente noe å spise, så kommer jeg tilbake», sa hun til Finn. «Jeg blir her og holder øye med Ben en stund.»

Finn nikket. Han sto sammen med programmets produsent, og de så begge på monitoren som var festet til et av de store kameraene.

«Det er en flott scene, Jude», sa han. «Jeg burde kommentere det som skjer, men jeg hater tanken på å kutte noe av det som Hazel sier om det senteret. Det er gull, ikke sant?»

«Jeg liker det», sa produsenten. «Kanskje vi burde følge opp med et besøk der ute. Det er et søtt navn, hva? Two Tails?»

Det spilte ingen rolle at Hazel hadde gått glipp av lunsjen. All trang til å finne noe å spise hadde nettopp forsvunnet. Dette var spennende. Det kunne til og med være et vendepunkt for senteret til Kiara. Hun snudde før den automatiske døren åpnet seg, og var på vei tilbake for å snakke med Finn og teamet da noe fikk henne til å stanse.

En lyd som kom fullstendig uventet i et venteværelse tomt for pasienter. Lyden lignet på jamringen til en sulten siameserkatt. Hazel var ikke den eneste som ble forvirret.

«Hva i all verden var det?» spurte Finn.

Hazel stirret i den retningen lyden hadde kommet fra. Merkelig nok sto det et transportbur på gulvet.

«Noen må ha glemt igjen kjæledyret sitt», sa Hazel. «Det er i så fall  ikke første gang. De kommer hjem og får panikk når buret ikke står bak i bilen.»

Hun ristet på hodet, gikk bort til buret og tittet inn gjennom nettingdøren på forsiden. En papirlapp var tapet fast i døren. Hun leste ordene på papiret, men de ga absolutt ingen mening, så hun åpnet døren og stirret inn.»

«Herregud … det er en baby  …»

«Det kan ikke være mulig …» Finn stirret på henne.

«Det er det. Det er en beskjed her også.»

Hazel kunne se kameramannen og produsenten utveksle et meningsfullt blikk da hun dro løs papirlappen fra burdøren. Kameraet ble svingt tilbake i posisjon på skulderen til kameramannen. Det skjedde mer drama på Coogee Beach Dyrehospital, og de ville ikke gå glipp av et eneste sekund.

«Hva står det på lappen?»

Hazel nølte. Finn ville kanskje ikke gjøre dette offentlig. Han kom bort til henne, og hun viste ham beskjeden i stedet for å lese den høyt. Hun kunne også se hvordan fargen forsvant i ansiktet hans mens han leste den.

Til doktor Finn

Du tar deg av dyr hele tiden i showet ditt.

Så du kan ta deg av denne jenta.

Hun er din.

